HØRINGSBREV – NEDLEGGELSE AV NAMSOSBANEN

Skogmo Industripark er en Industripark beliggende i Overhalla kommune (i Namdalen) og har ca 50 medlemsbedrifter. Industriparken har de senere år hatt en meget stor industriell vekst og har hatt en omsetningsvekst fra ca 600 mill i omsetning i 2007 til 2,8 mrd i 2018. I samme tidsrom har antall ansatte økt fra ca 300 til 700 stykker. Hovedvekten av firma ved Skogmo Industripark er tilknyttet byggenæringen, men i tillegg har vi selskaper som Pharmaq som er verdensledende innen vaksine til oppdrettsnæringa.

Gjennom Skogmo Industripark går Namsosbanen som er en jernbanelinje mellom Grong og Namsos. Den ble åpnet i 1934, men persontrafikken på banen ble nedlagt i 1978. Godstrafikken ble avviklet i 1999. Skinnegangen ligger her fortsatt og det er de samme begrensninger som gjelder med tanke på bygging som ved et jernbanespor med daglig togtrafikk.

Den positive utviklingen for Skogmo Industripark og tilhørende bedrifter vil fortsette de kommende år. Vi har et meget sterkt fokus på å utvikle bedriftene for framtida og i den forbindelse har vi startet arbeidet med å se nærmere på infrastruktur og helhetlig plan for Skogmo Industripark. Dette gjør vi for å skape en bedre samhandling og dynamikk i Industriparken. I tillegg slik at infrastrukturen blir bedre og mer tidsriktig tilpasset samt at utvidelser for etablerte virksomheter og nyetableringer kan skje inne i Industriparken. Da slipper vi å utvide arealet for Industriparken og vi slipper dermed å legge beslag på dyrka mark.

Vi har i dag ca 20 mål areal som ligger brakk inne i Industriparken som følge av at Namsosbanen fortsatt ligger her. Dette er areal som vi kan nytte ut i det fulle om linja legges ned og skinnegangen fjernes. Spesielt viktig for Industriparken vil være å skape areal for fremtidige bedrifter som vil bistå oss i grønt utviklingsperspektiv og sirkulærøkonomi. Skogmo Industripark er sammen med Overhalla Kommune aktør i KS-prosjektet «Kortreist kvalitet» og Industriparken har fokus på å bli en aktiv bidragsyter for kommunens målsetning til lavutslippssamfunn. Industriparken trenger i den sammenheng areal for å tilrettelegge for grønn industriutvikling. Det er et alternativ å utvide Industriparken i størrelse, men da må vi legge ned dyrka mark. Og det er et langt dårligere alternativ enn å ta i bruk brakkområde som ligger i Industriparken.

Styret i Skogmo Industripark AS er således positiv til nedleggelse av Namsosbanen.

Overhalla, 5.mars 2019

---------------------------------------- -------------------------------------

Svein H Karlsen Arne Magne Galguften

Styreleder Styremedlem

--------------------------------------- ----------------------------------------

Jomar Sagmo Jan Roger Grannes

Styremedlem Styremedlem

----------------------------------------

Arnt Ove Amdal

Styremedlem